শপথ নিয়েই ট্রাম্পকে কড়া বার্তা কানাডার প্রধানমন্ত্রী কার্নির

ওয়েব ডেস্ক: কানাডার নতুন প্রধানমন্ত্রী (Canada Prime Minister) হিসেবে শপথ নিয়েছেন মার্ক কার্নি (Mark Carney)। আর দায়িত্ব নিয়েই মার্কিন প্রেসিডেন্ট (US President) ডোনাল্ড ট্রাম্পকে (Donald Trump) কড়া বার্তা দিলেন তিনি। কার্নি স্পষ্টভাবে জানিয়েছেন, আমেরিকা যদি কানাডার বিরুদ্ধে শুল্ক আরোপ (Tariff) করে বা অন্য কোনও হুমকি দেয়, তাহলে তার পাল্টা ব্যবস্থা নেওয়া হবে। পাশাপাশি, নতুন বাণিজ্যিক সম্পর্ক গড়ে তোলার পরিকল্পনার কথাও জানিয়েছেন তিনি।

কানাডার প্রধানমন্ত্রী কার্নি আরও দাবি করেন, ট্রাম্প আসলে কানাডার ভূমি, জলসম্পদ এবং অর্থনীতির ওপর নিয়ন্ত্রণ প্রতিষ্ঠা করতে চান। তাঁর ভাষায়, “আমেরিকানরা আমাদের দেশের সম্পদ লুট করতে চায়, তারা আমাদের দেশটাকেই দখল করতে চায়। কিন্তু আমরা তা হতে দেব না।” তাঁর স্পষ্ট বার্তা, “নতুন হুমকি এলে নতুন পরিকল্পনা দরকার। আমরা আরও নির্ভরযোগ্য দেশগুলোর সঙ্গে বাণিজ্যিক সম্পর্ক তৈরি করব।”

আরও পড়ুন: স্তূপাকারে জমছে লাশ! সিরিয়ার এমন ভয়ঙ্কর অবস্থা কেন?

উল্লেখ্য, নতুন নেতা নির্বাচনের জন্য লিবারাল পার্টির ১ লক্ষ ৪০ হাজারের বেশি সদস্য ভোট দিয়েছিলেন। এতে ৮৫.৯ শতাংশ ভোট পেয়ে জয়ী হয়েছেন ৫৯ বছর বয়সি অর্থনীতিবিদ মার্ক কার্নি। ব্যাঙ্ক অফ কানাডা এবং ব্যাঙ্ক অফ ইংল্যান্ডের গভর্নর হিসেবে কাজ করা এই অভিজ্ঞ নেতা রবিবার প্রধানমন্ত্রী হিসেবে দায়িত্ব গ্রহণ করেন।

তবে প্রধানমন্ত্রী হিসেবে কার্নির পথচলা খুব দীর্ঘ নাও হতে পারে। জানুয়ারিতে জাস্টিন ট্রুডোর পদত্যাগের পর লিবারাল পার্টি তাঁকে নেতা হিসেবে বেছে নিলেও, সামনেই রয়েছে সাধারণ নির্বাচন। অক্টোবরের মধ্যে কানাডায় জাতীয় নির্বাচন হওয়ার কথা রয়েছে। তবে কার্নি চাইলে এর আগেই নির্বাচনের আয়োজন করতে পারেন। এদিকে বিরোধী দল কনজারভেটিভ পার্টি এই মুহূর্তে জনমত সমীক্ষায় এগিয়ে রয়েছে। ফলে নির্বাচনে লিবারাল পার্টির টিকে থাকা কঠিন হতে পারে।